Πρόταση ΑΠΟΦΑΣΗΣ ΤΟΥ ΣΥΜΒΟΥΛΙΟΥ σχετικά με τη θέση που πρέπει να λάβει η Κοινότητα στο πλαίσιο του συμβουλίου σύνδεσης, το οποίο συστάθηκε με την ευρωπαϊκή συμφωνία της 10ης Ιουνίου 1996 με τη Σλοβενία, όσον αφορά την παράταση της περιόδου που αναφέρεται στο άρθρο 65, παράγραφος 4, στοιχείο α) της εν λόγω συμφωνίας

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Το άρθρο 65, παράγραφος 4, στοιχείο α) της ευρωπαϊκής συμφωνίας μεταξύ των Ευρωπαϊκών Κοινοτήτων και των κρατών μελών τους, αφενός, και της Δημοκρατίας της Σλοβενίας, αφετέρου, ορίζει ότι το συμβούλιο σύνδεσης, λαμβανομένης υπόψη της οικονομικής κατάστασης της Σλοβενίας, αποφασίζει κατά πόσον θα πρέπει να παραταθεί για μία επιπλέον τετραετία, η περίοδος εντός της οποίας οιαδήποτε κρατική ενίσχυση που χορηγεί η Σλοβενία αξιολογείται λαμβανομένου υπόψη του γεγονότος ότι η Σλοβενία θεωρείται ως περιοχή εξομοιούμενη με τις περιοχές της Κοινότητας που περιγράφονται στο άρθρο 87, παράγραφος 3, στοιχείο α) της συνθήκης για την ίδρυση της Ευρωπαϊκής Οικονομικής Κοινότητας.

Το κατά κεφαλήν ΑΕΠ της Σλοβενίας, υπολογιζόμενο σε μονάδες αγοραστικής δύναμης, ανήλθε στο 71% του μέσου κοινοτικού όρου του έτους 1999 και, επομένως, είναι σκόπιμο να γίνει η παράταση αυτή.

Σύμφωνα με το άρθρο 2, παράγραφος 1 της απόφασης του Συμβουλίου και της Επιτροπής της 21ης Δεκεμβρίου 1998 σχετικά με τη σύναψη της ευρωπαϊκής συμφωνίας, η θέση που πρέπει να λάβει η Κοινότητα στο πλαίσιο του συμβουλίου σύνδεσης καθορίζεται με βάση τις αντίστοιχες διατάξεις των συνθηκών. Η συνημμένη πρόταση και οι προτεινόμενες δηλώσεις είναι συνεκτικές με τις αποφάσεις που έχουν ληφθεί στις ίδιες περιπτώσεις στο πλαίσιο των ευρωπαϊκών συμφωνιών με άλλες συνδεδεμένες χώρες της Κεντρικής και Ανατολικής Ευρώπης.

Επομένως, είναι επιθυμητό να εγκρίνει το Συμβούλιο τη συνημμένη απόφαση.

Πρόταση ΑΠΟΦΑΣΗΣ ΤΟΥ ΣΥΜΒΟΥΛΙΟΥ σχετικά με τη θέση που πρέπει να λάβει η Κοινότητα στο πλαίσιο του συμβουλίου σύνδεσης, το οποίο συστάθηκε με την ευρωπαϊκή συμφωνία της 10ης Ιουνίου 1996 με τη Σλοβενία, όσον αφορά την παράταση της περιόδου που αναφέρεται στο άρθρο 65, παράγραφος 4, στοιχείο α) της εν λόγω συμφωνίας

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας και ιδίως το άρθρο 89 σε συνδυασμό με το άρθρο 300, παράγραφος 2, πρώτο εδάφιο, πρώτη πρόταση και δεύτερο εδάφιο,

την πρόταση της Επιτροπής,

Εκτιμώντας τα ακόλουθα:

(1) Οι Ευρωπαϊκές Κοινότητες και τα κράτη μέλη τους υπέγραψαν την ευρωπαϊκή συμφωνία με τη Σλοβενία στις 10 Ιουνίου 1996 [1].

[1] ΕΕ L 51, 26.2.1999, σ. 3.

(2) Το άρθρο 65, παράγραφος 4, στοιχείο α) της ευρωπαϊκής συμφωνίας ορίζει ότι το συμβούλιο σύνδεσης, αφού λάβει υπόψη του την οικονομική κατάσταση της Σλοβενίας, αποφασίζει κατά πόσον θα πρέπει να παραταθεί, για μία επιπλέον τετραετία, η περίοδος εντός της οποίας οιαδήποτε κρατική ενίσχυση χορηγεί η Σλοβενία αξιολογείται λαμβανομένου υπόψη του γεγονότος ότι η Σλοβενία θεωρείται ως περιοχή όμοια με τις περιοχές της Κοινότητας που περιγράφονται στο άρθρο 87, παράγραφος 3, στοιχείο α) της συνθήκης,

ΑΠΟΦΑΣΙΖΕΙ:

Άρθρο μόνο

Η θέση που πρέπει να λάβει η Κοινότητα στο πλαίσιο του συμβουλίου σύνδεσης, το οποίο συστάθηκε με την ευρωπαϊκή συμφωνία που συνήφθη μεταξύ των Ευρωπαϊκών Κοινοτήτων και των κρατών μελών τους, αφενός, και της Δημοκρατίας της Σλοβενίας, αφετέρου, σχετικά με την παράταση για μία επιπλέον τετραετία, σύμφωνα με τις διατάξεις του άρθρου 65, παράγραφος 4, στοιχείο α) της Ευρωπαϊκής Συμφωνίας, της περιόδου εντός της οποίας οιαδήποτε κρατική ενίσχυση χορηγεί η Σλοβενία αξιολογείται λαμβανομένου υπόψη του γεγονότος ότι η Σλοβενία θεωρείται ως περιοχή εξομοιούμενη με τις περιοχές της Κοινότητας που περιγράφονται στο άρθρο 87, παράγραφος 3, στοιχείο α) της συνθήκης για την ίδρυση της Ευρωπαϊκής Οικονομικής Κοινότητας, βασίζεται στο σχέδιο απόφασης του συμβουλίου σύνδεσης που επισυνάπτεται στην παρούσα απόφαση.

Βρυξέλλες,

Για το Συμβούλιο

Ο Πρόεδρος

ΠΑΡΑΡΤΗΜΑ

ΑΠΟΦΑΣΗ Αριθ. .../2000 ΤΟΥ ΣΥΜΒΟΥΛΙΟΥ ΣΥΝΔΕΣΗΣ ΜΕΤΑΞΥ ΕΥΡΩΠΑΪΚΗΣ ΕΝΩΣΗΣ - ΣΛΟΒΕΝΙΑΣ

της

για την παράταση, κατά τέσσερα έτη, της περιόδου εντός της οποίας οιαδήποτε κρατική ενίσχυση που χορηγεί η Σλοβενία αξιολογείται λαμβανομένου υπόψη του γεγονότος ότι η Σλοβενία θεωρείται ως περιοχή όμοια με τις περιοχές της Κοινότητας που περιγράφονται στο άρθρο 87, παράγραφος 3, στοιχείο α) της συνθήκης για την ίδρυση της Ευρωπαϊκής Κοινότητας

ΤΟ ΣΥΜΒΟΥΛΙΟ ΣΥΝΔΕΣΗΣ,

Έχοντας υπόψη την ευρωπαϊκή συμφωνία για την εγκαθίδρυση σύνδεσης μεταξύ των Ευρωπαϊκών Κοινοτήτων και των κρατών μελών τους, αφενός, και της Δημοκρατίας της Σλοβενίας, αφετέρου [2], και ιδίως το άρθρο 65 παράγραφος 4 στοιχείο α),

[2] ΕΕ L 51, 26.2.1999, σ. 3.

Εκτιμώντας τα ακόλουθα:

(1) Το άρθρο 65, παράγραφος 4, στοιχείο α) της ευρωπαϊκής συμφωνίας ορίζει ότι το συμβούλιο σύνδεσης, λαμβανομένης υπόψη της οικονομικής κατάστασης της Σλοβενίας, αποφασίζει κατά πόσον θα πρέπει να παραταθεί, για μία επιπλέον τετραετία, η περίοδος εντός της οποίας οιαδήποτε κρατική ενίσχυση που χορηγεί η Σλοβενία αξιολογείται λαμβανομένου υπόψη του γεγονότος ότι η Σλοβενία θεωρείται ως περιοχή όμοια με τις περιοχές της Κοινότητας που περιγράφονται στο άρθρο 87 παράγραφος 3 στοιχείο α) της συνθήκης για την ίδρυση της Ευρωπαϊκής Κοινότητας.

(2) Το κατά κεφαλήν ΑΕΠ, υπολογιζόμενο σε μονάδες αγοραστικής δύναμης, ανήλθε στο 71% του κοινοτικού μέσου όρου του έτους 1999 και, επομένως, είναι σκόπιμο να γίνει η παράταση αυτή, ενώ συγχρόνως πρέπει να προβλεφθούν η υποβολή δεδομένων σχετικά με το κατά κεφαλή ΑΕΠ εναρμονισμένων σε μονάδα επιπέδου ΙΙ της NUTS (Ονοματολογία των στατιστικών εδαφικών μονάδων), καθώς και η επεξεργασία του χάρτη περιφερειακών ενισχύσεων της Σλοβενίας με βάση τις κοινοτικές κατευθυντήριες γραμμές σχετικά με τις κρατικές ενισχύσεις περιφερειακού χαρακτήρα [3].

[3] ΕΕ C 74, 10.3.1998, σ. 9.

ΑΠΟΦΑΣΙΖΕΙ:

Άρθρο 1

Παρατείνεται για μία επιπλέον τετραετία, η περίοδος κατά την οποίαν οιαδήποτε κρατική ενίσχυση που χορηγεί η Σλοβενία αξιολογείται λαμβανομένου υπόψη του γεγονότος ότι η Σλοβενία θεωρείται ως περιοχή όμοια με τις περιοχές της Κοινότητας που περιγράφονται στο άρθρο 87, παράγραφος 3, στοιχείο α) της συνθήκης για την ίδρυση της Ευρωπαϊκής Κοινότητας.

Άρθρο 2

Εντός έξι μηνών από την ημερομηνία έκδοσης της παρούσας απόφασης, η Σλοβενία υποβάλλει στην Ευρωπαϊκή Επιτροπή δεδομένα σχετικά με το κατά κεφαλήν ΑΕΠ εναρμονισμένα σε μονάδα επιπέδου ΙΙ της NUTS (Ονοματολογία των στατιστικών εδαφικών μονάδων).

Η εποπτεύουσα αρχή των κρατικών ενισχύσεων της Σλοβενίας και η Ευρωπαϊκή Επιτροπή αξιολογούν τότε από κοινού την επιλεξιμότητα των περιφερειών και τις σχετικές μέγιστες εντάσεις ενίσχυσης με σκοπό την κατάρτιση του χάρτη περιφερειακών ενισχύσεων, με βάση τις κοινοτικές κατευθυντήριες γραμμές σχετικά με τις κρατικές ενισχύσεις περιφερειακού χαρακτήρα.

Εν συνεχεία, η κοινή πρόταση υποβάλλεται στην επιτροπή σύνδεσης, η οποία αποφασίζει σχετικά.

Άρθρο 3

Η παρούσα απόφαση αρχίζει να ισχύει την ημέρα έκδοσής της.

Εφαρμόζεται από 1ης Ιανουαρίου 2000.

Βρυξέλλες,

Για το συμβούλιο σύνδεσης Ο Πρόεδρος

ΔΗΛΩΣΕΙΣ ΠΡΟΣ ΚΑΤΑΧΩΡΗΣΗ ΣΤΑ ΠΡΑΚΤΙΚΑ ΤΟΥ ΣΥΜΒΟΥΛΙΟΥ

1. «Η Επιτροπή διαπιστώνει ότι, παρά την πρότασή της να θεωρηθεί το άρθρο 133, σε συνδυασμό με το άρθρο 300, της συνθήκης ΕΚ ως η ορθή νομική βάση για την υιοθέτηση από την Κοινότητα, στο πλαίσιο του συμβουλίου σύνδεσης, κοινής θέσης όσον αφορά την παράταση για μία επιπλέον τετραετία, σύμφωνα με τις διατάξεις του άρθρου 65, παράγραφος 4, στοιχείο α) της ευρωπαϊκής συμφωνίας, τα κράτη μέλη ζήτησαν ομόφωνα να χρησιμοποιηθεί το άρθρο 89 της συνθήκης ΕΚ ως νομική βάση.

Η Επιτροπή εξακολουθεί να υποστηρίζει ότι το άρθρο 133, σε συνδυασμό με το άρθρο 300 της συνθήκης ΕΚ, αποτελεί την ορθή νομική βάση.»

2. «Το Συμβούλιο και η Επιτροπή συμφωνούν ότι η εν λόγω παράταση δεν προδικάζει σε καμία περίπτωση τη θέση της Ευρωπαϊκής Ένωσης στη διακυβερνητική διάσκεψη με τη Σλοβενία για την προσχώρηση. Πράγματι, οι διατάξεις της ευρωπαϊκής συμφωνίας που αποκλίνουν από το κοινοτικό κεκτημένο δεν είναι δυνατό να αποτελέσουν προηγούμενο στις διαπραγματεύσεις για την προσχώρηση.

Επιπλέον, επαναλαμβάνουν ότι η παρούσα παράταση θα πάψει να ισχύει κατά την προσχώρηση της Σλοβενίας, αν αυτή πραγματοποιηθεί πριν από τη λήξη της προβλεπόμενης τετραετίας, δεδομένου ότι η προσχώρηση συνεπάγεται την ακύρωση όλων των υφιστάμενων διμερών συμφωνιών μεταξύ της Σλοβενίας και των Κοινοτήτων.»